Diari Oficial de la Generalitat Valenciana


Sumari del DOGV 9311, del 01-04-2022 (2022/2497)

RESOLUCIÓ de 23 de novembre de 2021, del director general de Qualitat i Educació Ambiental, per la qual es formula declaració d'impacte ambiental del projecte de centre de valorització d'envasos de plàstic al terme municipal de la Vall d'Uixó. Expedient 94/2020/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9311

Data del DOGV
:   01-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2497


Data del document
:   23-11-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Vall d'Uixó, la
    * impacte ambiental

RESOLUCIÓ de 23 de novembre de 2021, del director general de Qualitat i Educació Ambiental, per la qual es formula declaració d'impacte ambiental del projecte de centre de valorització d'envasos de plàstic al terme municipal de la Vall d'Uixó. Expedient 94/2020/AIA. [2022/2497]  
Declaració d'impacte ambiental  
Expedient: (1623385) 094/2020/AIA.  
Títol: centre de valorització d'envasos de plàstic.  
Promotor: Lavado de envases Julián, SL.  
Òrgan substantiu: Ajuntament de la Vall d'Uixó.  
Ref.: Òrgan substantiu: 2018/15307134C.  
Localització: polígon industrial La Mesquita, parcel·la 518, terme municipal de la Vall d'Uixó (Castelló).  
NIMA: 4936792485.  
  
Antecedents i descripció del projecte.  
L'empresa Lavado de envases Julián, SL, promou un projecte de centre de valorització d'envasos de plàstic al polígon industrial La Mesquita, parcel·la 518, del terme municipal de la Vall d'Uixó, en una parcel·la de 1.200 m², amb una nau de 879 m², dels quals 563 m² es destinen a l'activitat. Actualment, el promotor desenvolupa l'activitat de transportista de residus perillosos (1525/T101/CV) i transportista de residus no perillosos (3838/T02/CV) en les mateixes instal·lacions.   
L'activitat consisteix en la neteja d'envasos per a reutilitzar-los dins d'un sistema SDDR (Sistema de depòsit, devolució i retorn). Com que els envasos hauran contingut substàncies perilloses i no perilloses procedents de les indústries de la zona, aquests es consideren residus perillosos.  
  
Per a realitzar l'activitat, es disposa dels següents mitjans:  
- Zona d'apilament d'envasos bruts, amb sistema de recollida de líquids procedent d'aquests envasos.  
- Zona d'apilament d'envasos nets (processaments).  
- Zona de sedimentació de residus.  
- Zona de neteja/rentat.  
- Zona d'eixugat manual-rentat.  
- Màquines de neteja d'aigua a pressió.  
- Bomba i filtre.  
- Bassa de residus.  
- Depòsit d'aigua de rentat.  
- Pistoles d'aigua de pressió.  
Segons la documentació tècnica, el procés es divideix en les fases següents:  
- Admissió i emmagatzematge previ. Es verificarà la quantitat residual de contingut i es penalitzarà econòmicament si supera un límit. Es verificarà que l'envàs no conté altres productes mesclats, que estan correctament tancats i etiquetats, i en cas que hagen contingut matèries perilloses, s'exigirà la fitxa de seguretat. Una vegada admés l'envàs, s'emmagatzemarà juntament amb altres envasos amb el mateix contingut en espera de formar un lot. Els recipients que hagen contingut productes perillosos se separaran en funció del seu contingut, per a evitar incompatibilitats i reaccions químiques.  
- Buidatge. Quan s'ha acumulat un lot de suficients unitats es procedeix a netejar-lo. La primera operació és la de buidatge. Els depòsits es depositen en posició invertida en la zona de buidatge, perquè el depòsit es buide per gravetat en un altre, que quan s'ompli, es retira per a ser gestionat per una empresa autoritzada.  
- Neteja. En la zona de rentat, els recipients es netegen mitjançant aigua de pressió i es deixen escórrer. Per a la neteja d'alguns productes, se li afig sosa càustica. L'aigua utilitzada en el rentat dels envasos passa a una bassa de residus des d'on es podrà filtrar i reutilitzar. Existeixen directrius internes que restringeixen la reutilització de l'aigua en substàncies incompatibles. Quan l'aigua no puga ser reutilitzada en més ocasions s'entregarà a un gestor autoritzat.  
- Rentat i eixugat manual. Una vegada nets, els recipients es traslladen a la zona d'eixugat manual-rentat, s'acaben de netejar i es traslladen a la zona de depòsits nets des d'on seran traslladats als clients.  
  
Els envasos que durant el procés es detecte que no poden ser reutilitzats es retiraran i s'entregaran a un gestor autoritzat. En el cas de grans depòsits amb gàbia metàl·lica, se separarà el plàstic de la gàbia metàl·lica i tots dos productes s'emmagatzemaran per separat fins que siguen lliurats al gestor.  
  
Tramitació administrativa.  
En data 9 de setembre de 2020, l'Ajuntament de la Vall d'Uixó va donar trasllat de la sol·licitud d'avaluació d'impacte ambiental del projecte a aquest òrgan ambiental. En aquesta sol·licitud figura el 2 de maig de 2018 com a data de registre d'entrada de la sol·licitud de llicència ambiental per part del promotor. Aquesta sol·licitud s'acompanya dels documents següents:  
- Projecte de llicència ambiental.  
- Estudi d'impacte ambiental.  
- Document de síntesi.  
- Certificat d'exposició pública durant 30 dies (a partir del 16 de juliol de 2020, en la pàgina web de l'ajuntament i en el tauler d'anuncis municipal i publicació en el Butlletí Oficial de la Província, el 25 de juliol de 2020, notificació als confrontants) i de no-presentació d'al·legacions. Edicte de l'alcaldia publicat. Anunci publicat en el butlletí de 25 de juliol de 2020.  
- Informe tècnic sanitari municipal favorable amb mesures complementàries d'11 de maig de 2018.  
- Informe tècnic municipal, de 9 de juliol de 2020, en el qual s'informa que el sol·licitant ha presentat la documentació necessària, que ha inclòs la descripció detalladament i la documentació gràfica i que el projecte requereix declaració d'impacte ambiental.  
- Informe municipal favorable de compatibilitat urbanística amb anàlisi de l'activitat de 7 de setembre de 2020.  
  
Consideracions ambientals  
L'activitat es realitza en una nau tancada situada en un polígon industrial i la seua activitat és compatible amb l'ordenament urbanístic. El polígon industrial està situat en una zona inundable amb perillositat geomorfològica. Segons instruccions de 8 d'octubre de 2019, del conseller de Política Territorial, Obres Públiques i Mobilitat, la normativa en matèria de risc d'inundació aplicable està constituïda per les disposicions del pla urbanístic.  
Tant l'aigua com els serveis sanitaris de la instal·lació procedeixen de la xarxa municipal de proveïment. L'aigua procedent dels serveis sanitaris de la instal·lació (lavabos, dutxes, vàters) s'aboca a la xarxa pública de clavegueram. L'aigua residual del procés és retirada per un gestor autoritzat.  
No existeix afecció al sòl. Els paviments són de formigó remolinat en la zona de producció i a l'exterior, i de paviment ceràmic en la zona d'oficines i vestuaris. La superfície de l'activitat serà una superfície llisa, impermeable, contínua, llavable i no atacable per àcids i àlcalis.  
  
No està previst operar amb envasos que continguen substàncies que puguen emetre olors fora de la instal·lació, per la qual cosa en la documentació tècnica no es preveu cap mesura per a evitar-les.  
No genera emissions a l'atmosfera i de l'estudi acústic es dedueix que els sorolls que puga emetre estan per davall del màxim nivell sonor admissible. El projecte justifica la no-necessitat d'estudi de vibracions per l'escassa potència de les màquines instal·lades.  
Els efluents principals de l'activitat són el contingut residual dels envasos i l'aigua utilitzada durant el procés de neteja. En menor mesura, l'activitat genera residus d'envasos rebutjats amb defectes detectats durant el procés. Tant el contingut residual dels envasos, que ha sigut recollit en recipients amb tapa hermètica, com l'aigua usada en el procés, que ha sigut recollida en una bassa i els envasos rebutjats, són retirats per gestors autoritzats.  
El programa de vigilància ambiental vigilarà i registrarà els consums de recursos, l'estat i funcionament del sistema de recollida, l'estat dels depòsits, l'estat d'impermeabilització dels paviments, el control dels residus gestionats, de les zones i contenidors d'emmagatzematge i del soroll.  
Consideracions jurídiques.  
La instal·lació per a centre de valorització d'envasos de plàstic està subjecta a avaluació d'impacte ambiental ordinària, d'acord amb l'article 7.1a de la Llei 21/2013, de 9 de desembre, en concordança amb l'annex I, grup 6.d.1 (instal·lacions de valorització i eliminació de residus perillosos), del Decret 162/1990, de 15 d'octubre, modificat pel Decret 32/2006, de 10 de març.  
L'expedient ha observat els tràmits previstos en la secció 1a, capítol II, del títol 2, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot l'esmentat més amunt, a proposta del Servei d'Avaluació Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de centre de valorització d'envasos de plàstic, promogut per Lavado de envases Julián, SL, al polígon industrial La Mesquita, parcel·la 518, de la Vall d'Uixó, sempre que aquest es desenvolupe d'acord amb el que estableix l'estudi d'impacte ambiental, el projecte tècnic i altra documentació que obra en l'expedient i de conformitat amb les següents condicions:  
- L'activitat es desenvoluparà exclusivament a l'interior de la nau.  
  
- El desenvolupament de les activitats previstes s'adequarà a l'autorització de l'òrgan autonòmic competent en matèria de residus, en particular, referent a la capacitat de tractament i la capacitat d'emmagatzematge. El llistat definitiu de residus admissibles quedarà limitat per l'abast de l'esmentada autorització en matèria de gestió de residus. Es podran incloure-hi altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals, d'acord amb la legislació sectorial vigent, s'exigisca la tramitació d'un procediment d'avaluació ambiental.  
  
- En cas que els equips de neteja estiguen inclosos en l'àmbit del Reial decret 865/2005, de 4 de juliol, hauran d'aplicar-se els criteris higienicosanitaris per a la prevenció i control de legionel·losi.  
- La bassa de recollida d'aigües de neteja d'envasos, serà impermeable i estanca, i mancarà de connexió amb el sistema de clavegueram.  
- Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
- En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'ha començat l'execució del projecte en el termini de 4 anys. A aquest efecte, el promotor notificarà a l'òrgan ambiental el començament de les obres.  
  
Segon  
Conformement amb el que preveu l'article 41 de la Llei 21/2013, de 9 de desembre:  
a) Publicar aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, procedisquen de la via administrativa i judicial enfront de l'acte pel qual s'autoritza el projecte.  
  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, que fan referència tant al contingut de l'autorització com a la publicitat de la decisió.  
  
València, 23 de novembre de 2021.- El director general de Qualitat i Educació Ambiental: Joan Piquer Huerga.